Το μπριάμ του Αυγούστου
Σύμφωνοι, το μπριάμ είναι φαγητό ολόκληρου του καλοκαιριού, αλλά αυτόν τον μήνα τα θερινά μποστανικά έχουν μεστώσει από τις ζέστες, είναι γλυκά και μελωμένα και το φαγητό αποκτά ύψιστη νοστιμιά.
2 κοκκινόφλουδα ξερά κρεμμύδια, σε λεπτές φέτες, 2 μελιτζάνες τσακώνικες, σε στρογγυλές φέτες του 1 εκ., 2 μέτριες πατάτες, καθαρισμένες, κομμένες για τηγανητές, 6 μικρά κολοκυθάκια, κομμένα κατά μήκος στα τέσσερα, 3 ώριμες, σφιχτόσαρκες ντομάτες, σε φέτες του 1 εκ. + 4 ντομάτες επιπλέον, τριμμένες στον τρίφτη, 250 ντοματίνια μαύρα, κομμένα στη μέση (ή 2 ντομάτες επιπλέον, σε φέτες), 4 σκελίδες σκόρδο, ολόκληρες, σπασμένες, 3 πιπεριές κέρατο, σε μέτριες λωρίδες, 3 πιπεριές Φλωρίνης, σε μέτριες λωρίδες, 1-2 πιπερίτσες τσίλι, ψιλοκομμένες, 3 εκ. φρέσκια ρίζα τζίντζερ, ψιλοτριμμένη, 5 κλωνάρια μαϊντανός, ψιλοκομμένος, τα φύλλα από 1 μάτσο βασιλικό ή δυόσμο, ψιλοκομμένα, 200 ml ελαιόλαδο,  αλάτι, φρεσκοτριμμένο πιπέρι , λίγο ξύσμα λάιμ, για το σερβίρισμα (προαιρετικά)
Για να ετοιμάσουμε το μπριάμ σε ένα μπολ βάζουμε τα κρεμμύδια και αλάτι και τα τρίβουμε για 2-3 λεπτά με τα  χέρια μας, για να απομακρύνουμε την αψάδα τους.Τα ξεπλένουμε και τα σκουπίζουμε καλά.Αλατίζουμε τις φέτες μελιτζάνας  και από τις δύο πλευρές και τις αφήνουμε  στην άκρη για 30-40 λεπτά.Τις ξεπλένουμε και τις σκουπίζουμε σχολαστικά.Προθερμαίνουμε τον φούρνο στους 170°C.Διαλέγουμε το μεγαλύτερο ταψί μας  και βάζουμε εκεί τα κρεμμύδια, τις μελιτζάνες, τις πατάτες, τα κολοκυθάκια, τις  φέτες ντομάτας, τα ντοματίνια, το σκόρδο,  όλες τις πιπεριές, το τζίντζερ και τα μυρωδικά.Αλατοπιπερώνουμε καλά, ρίχνουμε  το ελαιόλαδο και τις τριμμένες ντομάτες και ανακατεύουμε τα υλικά με τα χέρια μας καλά.Τα απλώνουμε σε μονή στρώση στριμωχτά, αλλά χωρίς να σκεπάζει  ένα υλικό κάποιο άλλο, ώστε να ψηθούν ομοιόμορφα.Φουρνίζουμε και ψήνουμε το μπριάμ για 1 ώρα ή μέχρι τα υλικά να μελώσουν και να ροδίσουν.Στα μισά του ψησίματος τα ανακατεύουμε προσεκτικά  με ξύλινη σπάτουλα και τα απλώνουμε ξανά σε μονή στρώση.Σερβίρουμε το φαγητό χλιαρό και, αν θέλουμε, σκορπίζουμε σε κάθε μερίδα λίγο ξύσμα λάιμ.
Κολοκυθάκια,Μελιτζάνες,Ντομάτα,Vegan,Νηστίσιμα